**«Lommemannsaken»** er en kriminalsak som førte til at en norsk forretningsmann fra Bergen i 2010 ble dømt for seksuelle overgrep mot mindreårige gutter. De lovstridige handlingene skal ha funnet sted i Sør-Norge siden 1976. Ifølge anklagen skal gjeningsmannen ha lurt gutter flere steder på Vestlandet, Østlandet og i Trøndelag, og han ble av enkelte betegnet som en klassisk serieforbryter. Det siste kjente tilfellet fant sted i Skjolden i Luster 14. juni 2006. Politiet hadde registrert rundt 160 forhold, hvorav ett er å regne som voldtekt. De hevder også at det har vært flere overgrep som ikke er anmeldt. Identiteten hans var ukjent for politiet inntil flere års etterforskning førte frem til en 55-åring fra Bergen som ble arrestert og siktet som gjerningsmann 11. januar 2008.

Overgriperen var på et tidligere tidspunkt omtalt som «Bandasjemannen», første gang i en sak fra Bergen i 1980. Politiet ble klar over at dette var samme overgriper høsten 2007. Borgarting lagmannsrett dømte ham i 2010 til ti års forvaring med en minstetid på syv år for overgrep mot 66 gutter. Han be løslatt fra Ila fengsel og forvaringsanstalt i november 2014 etter å ha sonet sin minstetid (inkludert varetekt).

Overgrepene
-----------

### Fremgangsmåte

Fremgangsmåten var den samme i alle kjente saker: Gjerningspersonen lokket unge gutter til å stikke hånden ned i lommen hans, for eksempel ved å lure dem til å «lete» etter en nøkkel. Han gikk uten fôr i lommene, slik at guttene kom i kontakt med kjønnsorganet hans. Han har også i noen tilfeller bedt gutter om å feste en bandasje på låret. Han skal i tillegg ha begått mer alvorlige overgrep, blant annet oralsex, som i noen tilfeller grenser mot straffelovens voldtektsbestemmelser. Oralsex er i straffeloven likestilt med samleie og har en strafferamme på inntil 21 års fengsel. Politiet har senere opplyst om en strafferamme på 15 år for det groveste forholdet.

Andre fellestrekk i sakene er:

* Ofrene er alle unge gutter i alderen 6 til 12 år. Småjenter involveres kun som vakter.
* Mørkhudede ofre er klart overrepresentert.
* Både «Lommemannen» og «Bandasjemannen» skal ha betalt ofrene penger etter overgrepene.

### Tid

Det første overgrepet som per januar 2008 er kjent for politiet, skjedde i Åsane i Bergen i den siste halvdelen av 1976. De aller første årene lurte overgriperen barn ved å be dem om å hjelpe til med å skifte bandasje på intime steder, og fikk slik tilnavnet «Bandasjemannen». DNA-spor fra 2007 fastslo at «Bandasjemannen» også hadde vært på ferde i Oslo. Politiet konkluderte derfor med at «Bandasjemannen» og «Lommemannen» var samme person.

Tidlig på 1980-tallet (1983 eller 84) forsøkte han seg mot to gutter i en episode ved Garnes, guttene løp og kom seg unna.

27. november 1994 slo han til ved Karistøl barnehage på Søndre Nordstrand. Det er, per januar 2008, det tidligste kjente overgrepet fra «Lommemannen» i Oslo. Utover på 1990-tallet skjedde overgrepene i Oslo, som en kjenner til bare i forbindelse med helger, mens de fleste andre episodene hendte i Bergen. Fra og med nyår 2000 endret dette mønsteret seg: En har ikke lenger registrert hendelser i Bergen-området. De påfølgende årene var overgrepene begrenset til Oslo-området, før en etter 2003 så en tendens til flere overgrep andre steder i landet, i 2003 skal personen ha vært på Quality Hotel og Badeland i Sarpsborg. To overgrep fant sted 13. juli 2002 i Sarons dal i Kvinesdal og på Hamresanden camping i Kristiansand 12. juli 2003.

I januar 2005 skjedde et overgrep i Sauda, mens et dobbeltovergrep skjedde i en svømmehall i Skjolden 14. juli 2006. I oktober 2007 ble det kjent at også svensk politi undersøkte om «Lommemannen» kunne stå bak et overgrep i Svinesund.

Etterforskningen
----------------

### Tilfeldig start før koordinering

Politiet i Norge manglet[*når?*] et datasystem som kunne se sammenhengen mellom ulike enkeltstående saker. «Lommemannens» overgrep mot barn hadde kun vært registrert som enkeltsaker. Tilfeldigheter i 2003 førte til at en etterforsker oppdaget at det var flere sammenhengende saker.

Det var politiet i Ski som fikk ansvar med å begynne en større etterforsking av den omreisende serieforbryteren i 2003. De startet en gjennomgang av over 70 registrerte saker som var innrapportert fra andre politidistrikter. Politiet i Ski oppdaget da at de egentlig satt på ganske spinkelt bevismateriale, blant annet manglet essensielle ting som avhør. Mai 2004 var politiet ikke nærmere en løsning av saken, og etterforskningen ble da lagt ned.[]

Et nytt team som skulle arbeide bare med «Lommemannen» ble etablert de to første ukene av 2008 i Bergen, der etterforskerne tror saken kan ha startet. I samme periode kom det flere tips til dette teamet om tidligere ukjente episoder.

#### DNA-spor

Politiet sikret seg genetisk fingeravtrykk fra flere av åstedene, inklusive et fra en episode i Trondheim, der Lommemannen ble fotografert av et overvåkingskamera 6. september 2003. DNA-prøver viste også at «Bandasjemannen» og «Lommemannen» var samme person.

En DNA-prøve som fantes på Rettsmedisinsk institutt av biologisk materiale fra en overgrepssak tilbake i 1995, viste gjennom en ny analyse i 2007 at materialet kom fra «Lommemannen». Det var ikke teknisk mulig å analysere beviset i 1995, men det ble tatt vare på for senere analyser.

#### «Spesiell signatur»

Det ble etterhvert kjent at politiet holdt hemmelig en «spesiell signatur» i forbindelse med overgrepene. Grunnen til dette ble skjult for media, var at politiet ikke ønsket å påvirke vitneforklaringene, samt å skille andre overgrep ut fra de som «Lommemannen» stod bak.

#### Tips og navngitte menn

I forbindelse med to overgrep, i Moss i 1995 og Bergen i 1997, uttalte «Lommemannen» selv at «Jeg kommer fra Moss». Kripos trodde i oktober 2007 at flere navngitte menn fra Oslo- eller østlandsområdet kunne være «Lommemannen». I forbindelse med et overgrep i juli 1999 på Nattland, brukte imidlertid «Lommemannen» et Bergens-uttrykk, og Kripos fikk høsten 2007 DNA-prøver fra fire personer i Bergens-området. Dette førte blant annet til at det på 90-tallet ble pågrepet en mann av bergenspolitiet som ble siktet for forholdet. Senere er flere andre personer anholdt og konfrontert med at de skal være «lommemannen».

### Pågripelse

> Det er DNA-match i kun fem saker foreløpig, og de fem overgrepene har han begått
> 
> 
> Politiadvokat Jorid Kile Berg til *Aftenposten*
> 
> 

Politiet pågrep tidlig om morgenen 11. januar 2008 mannen de mener var «Lommemannen» i Bergen. En tidligere ustraffet mann i 50-årene fra Bergensområdet ble pågrepet. Mannen ble tatt etter DNA-treff. Politiet har kunngjort at mannen har etterlatt DNA-spor i fem tilfeller og dessuten er identifisert gjennom videoopptak. Han ble den 14. januar varetektsfengslet i fire uker med brev- og besøkskontroll. Hans første forsvarer var Tor Erling Staff, men lommemannen skiftet ut Staff mot advokaten Gunhild Lærum i slutten av april 2008.

Før pågripelsen ble det gjennomført hemmelig ransaking hos vedkommende. En forutsetning for en slik fremgangsmåte er at det straffbare forholdet må ha en strafferamme på over ti år. Fordi straffeloven likestiller oralsex og samleie har forholdet en strafferamme på 21 år og politiet kunne derfor gjennomføre hemmelig ransaking.

Ved senere ransakinger har politiet latt journalister få tilgang til å fotografere beslag fra siktedes hus.

Lommemannen, som ble identifisert som en 53 år gammel mann fra Bergen, tilsto i mai at han hadde stått bak overgrep av gutter i perioden 2003 til 2006, men ikke så mange som politiet mente han sto bak.

Referanser
----------

1. ↑  .
2. ↑  «Ni års forvaring i Lommemann-saken - Nyheter - Innenriks - Aftenposten.no». *web.archive.org*. 17. juni 2010. Archived from the original on 17. juni 2010. Besøkt 11. august 2019. CS1-vedlikehold: Uheldig URL (link)
3. ↑  ««Lommemannen» er løslatt – flyttet til Hordaland». *www.vg.no*. Besøkt 11. august 2019.
4. 1 2  «Dagbladet: Lommemannen jages i Sverige». Besøkt 18. oktober 2007.
5. 1 2  VG: Nye «Lommemannen»-tips i jula, presentert 9. januar 2008
6. ↑  Verdens Gang: - Uforståelig angst for det seksuelle
7. ↑  Aftenposten: Fant flere beviser mot «Lommemannen»
8. 1 2 3  VG: Intens jakt på «Lommemannens» første offer, presentert 28. november 2007
9. ↑  Bergensavisen: Etterlyser de tre første ofrene, presentert 29. november 2007
10. ↑  Dagsavisen: Må ta Lommemannen innen seks måneder Arkivert 30. januar 2008 hos Wayback Machine. besøkt 30. november 2007
11. ↑  Bergensavisen: Her traff vi bandasjemannen, besøkt 28. september 2007
12. 1 2  Aftenposten: Navngitte menn i søkelyset, presentert 8. oktober 2007
13. ↑  Sarpsborg Arbeiderblad: Frykter lommemannen vil "røre på seg igjen", presentert 13. november 2006
14. ↑  Fædrelandsvennen: «Lommemannen» var på Sørlandet, presentert 14. august 2006
15. ↑  Nettavisen: Nytt spor i «lommemann»-saken, presentert 10. september 2006
16. ↑  VG: Ferieturen på Vestlandet endte i tragedie: Sønnene misbrukt av «lommemannen», presentert 13. august 2006
17. 1 2 3 4  Aftenposten: De oppdaget Lommemannen, besøkt 4. januar 2008
18. ↑  NRK: Lommemannen kunne vært tatt, presentert 14. november 2006
19. ↑  Aftenposten: De oppdaget Lommemannen, presentert 4. januar 2008
20. ↑  Stavanger Aftenblad: DNA-treff i jakten på lommemannen Arkivert 18. januar 2008 hos Wayback Machine. presentert 14. november 2006
21. 1 2  Aftenposten: Politiet nærmer seg «Lommemannen», presentert 10. januar 2008
22. ↑  Dagbladet: Lommemannen la igjen spesiell signatur, presentert 15. januar 2008
23. ↑  Dagbladet: Kripos tror «Lommemannen» kan bo i Moss, presentert 22. september 2007
24. ↑  Bergensavisen: Lommemannen røpet seg på Nattland, presentert 30. november 2007
25. ↑  Bergensavisen: Politiet tror Lommemannen er bergenser Arkivert 18. januar 2008 hos Wayback Machine. besøkt 2. november 2007
26. ↑  Verdens Gang: En annen mann var siktet i lommemannen-saker
27. ↑  NRK: Er lommemannen tatt?
28. ↑
29. 1 2  Bergens Tidende: Lommemannen tatt i Bergen, besøkt 11. januar
30. ↑  Aftenposten: - Orker ikke lese aviser, Presentert 14. januar
31. ↑  Hans O. Torgersen (1. mai 2008). «Lommemann-siktet har kastet Staff som forsvarer». Aftenposten. Besøkt 21. mai 2008.
32. ↑  Aftenposten: Sikret DNA-bevis under hemmelig ransaking, presentert 11. januar 2008.
33. ↑  Justis- og politidepartementet: NOU 2004: 6; Mellom effektivitet og personvern – Politimetoder i forebyggende øyemed, 7.7.4 Hemmelig ransaking
34. ↑  Dagbladet: – Han hentet oss i Porsche og hadde en pistol i hanskerommet
35. ↑  «Lommemann-siktet tilstår flere overgrep». Dagbladet. NTB. 18. mai 2008. Besøkt 21. mai 2008.